Datasets:

premio-ai

/

TheArabicPile_Miscellaneous

like 0

Follow

Premio.AI 3

السؤال: طب هو اى السؤال أصلا ؟ ربما حضرتك فاهم غلط علشان كدا مش عارف توصل لاجابة الجواب: هل أنا شخصية منظمة فى التفكير و الحياة عموما ؟ الحقيقة إنى مش عارف أوصل لإجابة واضحة لأن فيه حاجات بتحصل تقولى إنى بحب أبقى عندى نظام أتحرك بيه و فيه حاجات تانية بتقولى إنى بفضل مواجهة كل موقف و أعيش اللحظة بتاعته و كذلك فى التفكير فيه حاجات تقولى إنى بفكر بشكل منطقى و منظم جدا و فى أوقات تانية بيتهيألى العكس فدى من الأمور الغير محسومة عندى طبعا فى الشغل مافيش بديل عن التنظيم و الإبداع

السؤال: شوفت نور النهارده ؟ الجواب: كلمته على اسك بس

السؤال: يعنى نقدر نقول انك عاجز عن الاجابة ولا مش فاهم السؤال اما كلمة حضرتك اللى بتضايق الناس منى دى بفكر فى موضوعها شوية وبحاول أشوف الصح علشان اعمله ان شاء الله علشان بس مبقاش برضى اللى حواليا وأرجع أزعل من نفسى تانى الجواب: لسة ماوصلتش للإجابة حتى الآن الكلمة مش بتضايقنى بس مش بفضلها فالأمر يؤول لحضرتك

السؤال: باين عليك قوى الملاحظة فى قراءة السؤال ودقيق جدا فى اجاباتك هل بقى حضرتك شخصية منظمة سواء فى التفكير أوى فى الحياة بشكل عام ؟ الجواب: إلهى يكرمك انا رجعت أقرأ الإجابة تانى عشان أشوف الدقة دى الموضوع ده حيرنى حبتين و مش عارف الإجابة لو مش يضايقك بلاش كلمة حضرتك

السؤال: فى سؤال القدوة دا نقدر نقول انك بتاخد الحلو من اى حد تقابله علشان تكون شخصيتك ؟ الجواب: اها و الحلو اللى يتماشى معايا يعنى ممكن تبقى فيه حاجة حلوة فى شخص بس أنا عارف إنها ماتناسبش شخصيتى و أولوياتى و بالتالى بسيبهاله يتهنى بيها بقى ماحنا مش هنسيطر على كل حاجة برضه و مايمنعش إن لى قدوات أو نماذج فى حاجات تانية بفضل أتعلم منهم فترة مش حاجة واحدة بس الشيخ محمد الغزالى واحد منهم مثلا

السؤال: مين قدوتك أو بمعنى اصح اللى تتمنى انك تبقى زيه فى الكليه من اللى أكبر مننا من الطلبه ؟؟ ومن المعيدين ؟؟ والدكاتره ؟ مع ذكر الأسماء الجواب: و الله هى الكلية فيها ناس كتير محترمين عمليا و إنسانيا و بتأثر بيهم و بتعاملى معاهم و بتعلم منهم كتير لكن نموذج عاوز أبقى زيه فده مش قدامى حتى الآن غالبا بتعامل بطريقة تانية للاقتداء بدل مايكون عندى نموذج شخص محدد عاوز أبقى زيه بشوف حاجة موجودة فى شخص عاوز أبقى زيه فيها مثلا يبقى زميل بيتعلم باستمرار حاجات خارج الدراسة فأقتدى بيه فى النقطة دى بعينها و حد تانى عنده حاجة تانية أقتدى بيه فيها و هكذا ده لأن نادرا ما ألاقى شخص تجتمع فيه الصورة اللى أحب أكون عليها ف المستقبل و هو شىء طبيعى نظرا لاختلافات البشر إجابة دبلوماسية شوية بس مافيهاش مجاملة

السؤال: المهم الصداع يكون راح الجواب: آه مانا بقضى تقريبا النص الأول من اليوم إنسان طبيعى و النص التانى على هامش الحياة هى عموما تجربة لطيفة مخليانى غصب عنى ما أتقلش الحمل على نفسى

السؤال: متهيألى كفاية كدا أسئلة لأن كدا الصداع هيزيد مش هيقل الجواب: الحقيقة كنت اضطريت أقوم أنام عشان اجتماع النهاردة إن شاء الله ماتقطعيش الأسئلة

السؤال: الصوره حلوه زى صاحبها انت بتتعاكس ع الهوا ياعمر الجواب: لا الكلمة مش مقصودة كده

السؤال: طب الكذب أو النفاق أكتر ولا الغرور ؟ الجواب: عادة الكذب بيخلينى أسقط الشخص من حساباتى و لا أثق فيه أو أتعامل معاه عن قرب أما الغرور فبسيب الشخص لنفسه مجرد إنه مخدوع فى نفسه بيخلينى أعتبره فى ابتلاء أصلا و يبقى مستحق الشفقة فالكذب أسوأ من الغرور عندى لأنه بيظهر طبيعة أسوأ بكتير ملحوظة بعتبر التكبر مرحلة يصل فيها الغرور للدرجة إن الواحد فاكر نفسه أفضل من بقية الناس ساعتها بنفر منه جدا بفطرتى ده حتى بخلاف الصفات التانية اللى بتعامل معاها بحذر بدافع عقلانى

السؤال: جزاك الله كل خير على المراجع يا باشمهندس وبالنسبة للأعداد تحت أمر حضرتك فى أى وقت طبعا أنا بس قلت أسأل أهل العلم الجواب: لنا الشرف بس أنا مش أهل علم و لا حاجة مجرد مبتدىء بيقول يا رب يا هادى

السؤال: هل فى صفات ممكن تخليك مش طايق شخص معين ؟ واى هى الصفات دى ؟ الجواب: التكبر أكرهه بكل ما فى الكلمة من معنى و بحس إنه أصل كل الشرور فى الدنيا

السؤال: المشكلة الوحيدة انى ساعات بتوه لأنى بحب أسمع الشرح اكتر من انى أقرؤه فى الحاجات المعقدة اللى زى الفلسفه دى 3 بس عامة بقى عاوزة مصادر أقصدر أقرأ فيها عن علم النفس والمنطق استغلال بقى الجواب: علم النفس ماقدرش أفيدك فيه للأسف أما عن المنطق فممكن تشوفى المراجع دى 107282448877 أما لو عاوزة حاجة بسيطة فمنهج تانية و تالتة ثانوى بتاع المنطق جميل و لو احتاج شرح فيسعدنى فى أى وقت أشرح فيه ده متعتى أصلا أما عن الاستغلال فبراحتك تماما كفاية إنى هاخد منك الأعداد الخاصة

السؤال: مش معايا اي حاجة ليه ممكن يكون مقلب ؟ الجواب: قصدك نور ؟ ماعتقدش إن فيه مقلب و لا حاجة ممكن كل الحكاية واخد عزلة شوية زى مابقول ده اللى باين من كلامه مرة تانية نور إنسان عاقل أنا واثق فيه

السؤال: ما هو أنا كل لما أستفزك اكتر كل لما الصداع هيروح أكتر واكتر أنا عامة بحب أى حاجة تشغل عقلى علشان كدا عاوزة أقرأ فى المنطق وكمان حبة انى أقرأ علم نفس علشان أتعمق فى فهم طبيعة النفس البشرية وتحليل الشخصيات بشكل عام الجواب: تستحق القراءة أنا بس ببقى قلقان من إطالة الإجابة و تعب قرائتها

السؤال: ليه نور ماله ؟ الجواب: مش عارف

السؤال: ادخل ع الاسك عنده وع الجروب شوف اخر بوست ليه وقفل موبايله ومش بيرد علي حد الجواب: أنا شفت البوست بس مش شايفه حاجة تقلق و لا حاجة يمكن بس هياخد عزلة شوية بيتهيألى نور أعقل من إنه يعمل فى نفسه حاجة ممكن تبعت لى رقم موبايله ع الفيس عشان ابعت له رسالة ؟

السؤال: يا عمر لو معاك تليفون نور الارضي اتصل بيه اطمن عليه كده الجواب: مش معايا له أرقام خالص للأسف خير ؟؟؟

السؤال: الحمد لله ان الصداع راح مفيش مكافأة بقى 3 أنا عن نفسى حبة أوى انى أدرس علم نفس ومنطق كان نفسى أدخل طب نفسى بس حبى للرياضة خلانى اخترت هندسة اما الفلسفة مقرأتش فيها واتعقدت منها فى ثانوى لانى كنت بحس ان كلها كلام نظريات 3 وكنت بضطر أحفظ الكام سؤال بتوع الامتحان وخلاص الجواب: أنا مستعد أقعد أمدح فى الفلسفة من هنا لبكرة المنطق و علم النفس يفرقوا مع الواحد جدا فعلا بالمناسبة جزء الـ بتاع دكتور شريف بركات لو كان درس لكم نفس منهجنا ف الرياضة الجزء ده منطق ممكن يطبق على الحياة عموما لو ركزنا فيه شوية هو كان بيشتغل على الـ اللى شبهها فى المنطق القديم ما يسمى بالقضية و اللى هى جملة تفيد خبر و يمكن الحكم عليها بالصدق أو الكذب بس احنا أخدناها ف الرياضة بشكل مطور و مخصص شوية أشجعك جدا تقرئى فى الفلسفة و المنطق و علم النفس بيخلوا الواحد يشوف الدنيا بأبعاد تانية و ممكن يعملوا تغيير جذرى حقيقي الفلسفة كلام نظرى فعلا يعنى هو مش بيشتغل على التطبيق العملى بس لو لاحظتى احنا أى حاجة بنعملها أصلا كانت فى الأول فكرة و لو احنا تصوراتنا الأساسية عن الكمبيوتر مثلا غلط يبقى مش هنعرف نتعامل معاه صح و نفضل نحاول نغير فى الطريقة من وقت للتانى و برضه مافيش فايدة لأن المبادىء الأساسية فيها مشكلة نفس الشىء بقى عندنا فى التعامل مع الدين أحيانا و أحيانا مع الحياة عموما أو مع الناس أو مع الشغل و الدراسة أو غيره كل إنسان مننا جواه فيلسوف صغير و فى أوقات معينة بيطلع منه معلش ع الرغى بقى انتى اللى بتستفزينى

السؤال: الفرق بين الفسلفه وعلم النفس والمنطق ؟ الجواب: تصدقى الصداع راح أول ماشفت السؤال ده بصى المنطق هو علم بيهتم بدراسة قواعد التفكير السليم امتى نكون بنفكر صح و بنصل لنتائج سليمة و ايه اللى يخلينا نصل لنتائج غلط بسبب خطأ فى التفكير حاجة بديعة جدا يعنى ربنا يسامح اللى كتب مسرحية مدرسة المشاغبين بقى أما الفلسفة فتعريفاتها تعددت بس خلينا نقول إنها علم بيبحث فى المبادىء الأولى لكل حاجة فى الوجود الفيلسوف بيبقى شخص صعب تقنعه الإجابة السطحية و بيبقى عاوز يدور فى اللى وراها لغاية مايوصل للصورة الشاملة اللى توضح كل حاجة و أصلها ايه بالتالى نقدر نقول إن المنطق منهج بنطبقه على التفكير فى أى حاجة سواء فى الفلسفة أو في غيرها أما الفلسفة فمش بنطلع منها بقواعد ثابتة و إنما برؤي مختلفة حسب مذهب كل فيلسوف و كل واحد بيكون عنده ثمرة و فى الغالب بيكون وقع فى حفرة و ده شىء طبيعى أما علم النفس فأنا مادرستوش بس كنت قرات له تعريف إنه علم بيدرس السلوك الإنسانى تقريبا و ده موضوعه الأساسى تقدرى كمان تقولى إن علم النفس يتأثر بالفلسفة فمثلا الفلسفة تبحث فى قضية زى الحرية و الاختيار هل الإنسان بيختار بإرادة حرة و لا سلوكياته كلها نتائج قوانين صارمة أو إرادة خارجة عنه و بما إننا فى الغالب بنوصل لأن الإنسان عنده إرادة حرة فاحنا بنروح لعلم النفس نلاقى القوانين بتاعته مش قوانين يقينية 100 و إنما احتمالية مش أكتر الموضوع ممتع بس مش عاوز أطول عليكى أكتر من كده لو عندك أسئلة تفصيلية قوليها

السؤال: 39 الجواب: عملوا فينا كده السنة اللى فاتت كانت اجازة مغشوشة

السؤال: هو ينفع تقارن نوع سؤال بنوع إجابة الجواب: سؤال وجيه ينفع من حيث الأثر على ما أعتقد من ناحية تانية مفتاح المقارنة هنا أو يعنى الأرض اللى بنى عليها إن الناس بتكون عندها إجابة مقتنعين إنها جميلة و زى الفل لغاية ما ييجى السؤال الحر اللى يخليهم يعيدوا التفكير فى القناعة دى من تانى و بالتالى يحصل التجديد فلو قارنا بين الحالتين حالة التساؤل و حالة الاكتفاء بالإجابة الأولى فيبقى السؤال الحر أفضل من الإجابة الجميلة

السؤال: يعنى ايه السؤال الحر ؟ الجواب: عكس السؤال المقيد السؤال اللى يفتح فكرة جديدة مش محبوس فى الأفكار المعروفة اللى اتهرست

السؤال: ربنا يعينك طب ما حاول تاجل حاجة منهم لن كدا ممكن لا قدر الله متقدرش تكمل الجواب: هم تقريبا كلهم اتأجلوا غصب عنى باستثناء ممكن و القرآن الحمد لله

السؤال: معذرة على السؤال بس هو الصداع المستمر ده بسبب كثرة التفكير ؟ الجواب: لا داع للاعتذار إطلاقا كثرة التفكير بل دوام التفكير بالنسبة لى أمر طبيعى جدا جدا إنما الظاهر إنى محتاج أغير النضارة و ده سبب الصداع الحكاية بسيطة بس جاية فى وقت أغلب المجهود اللى المفروض أعمله مجهود ذهنى سواء فى الأسرة أو فريق ممكن أو مشروع البرمجة أو الكتابة أو القراءة تلاقيها ضربت منى حاجات كتير عشان كده عامل دوشة

السؤال: اخى وصديقي العزيز كنت خيرا فرد كفئنا له جزاك الله كل الخير اتمنى ان ياتى اليوم القريب الذي تتحمل فيه المنصب الاعلى فى مجال عملك ووقتها اقف لك قائلا كم توقعتك وفوقت توقعاتى اخي الحبيب اتمنى لك الخير دائما وكما قلت لك مسبقا اتوقع لك نجاحا هائلا ومنصب عالى وفقك الله لما يحب ويرضي الجواب: أحبّك الله و رفع شأنك فى الدارين

السؤال: مممم شكلك كده فيه حاجة مضايقاك او المنصب الجديد اللى انا وانته اتفقنا عليه لم يعجبك مممم فيه ايه ياتري الجواب: صديقى حبيبى مافيش حاجة مضايقانى إلا الصداع المستمر أما عن المنصب الجديد فكان فى نيتى أعتذر عنه لأنى مش مناسب ليه

السؤال: اد اى بتضايق لما كل الناس تقول عليك كلامك معقد وشخصيتك غامضة الجواب: سلّمت ى بإنى بضايق بالعكس الأمر ممتع أصلا بس طبعا مش هو هدفى أنا بحب أكون على طبيعتى و طالما شايف إنى ماشى صح فكل واحد رأيه لنفسه جنّتى فى قلبى فيه ناس كده بتبقى عاوزة تشوف قدامها من كل حاجة نسخ و خلاص نسخ متشابهة فى كل حاجة فلما يشوفوا حاجة مختلفة أول كلمة يقولوها هو انت ليه مش نسخة

السؤال: طب ممكن تجيب لينك الكتابين دول ؟ الجواب: إحياء علوم الدين مستعيره مش أما عن مفاتيح للتعامل مع القرآن 7098

السؤال: ناوى تقرا ايه ف الاجازه ؟ الجواب: الحمد لله خلصت كتاب مفاتيح للتعامل مع القرآن و فى ايدى إحياء علوم الدين الجزء الأول شكله هياخد معايا شوية وقت كده بعد الإحياء لسة مش عارف أقرأ ايه بالظبط أبقى أرجع للقايمة بتاعتى عموما و أختار كتاب إن شاء الله

السؤال: ما رأيك فــ لقب سفير النوايا الحسنة ومن حقآ يستحقه ؟ وهل هناك نموذج واقعيآ تعرفه يستحق أن تطلق عليه هذا اللقب ؟ الجواب: بصراحة مش مهتم باللقب بحيث يبقى لى رأيى فيه

السؤال: أنا فهمى ليها بيتوقف على الشخص بمعنى انى مثلا لو مفتقده التقدير من شخص مش هقدر أعطى التقدير لنفس الشخص دا بالنسبة لفاقد الشىء لا يعطيه أما بقى على العكس دا بقى بالظبط زى مثال حضرتك بتاع الأب الجواب: اها

السؤال: فاقد الشىء لا يعطيه الناس بتفهم الجملة دى بمعنى وأنا بردو لقيت ان العكس صحيح بردو اى رأيك فيه بقى ؟ الجواب: كنت الأول شايف إن فى الأشياء المعنوية ممكن الواحد يبقى مفتقد لحاجة و لكنه يعطيها زى اللى ماياخدش حنان فى طفولته أوى و لكنه يعطى الحنان ده لأبنائه بشكل كبير جدا بس بعد كده فكرت إنه لو ماكانتش جواه العاطفة دى بالفطرة أو بالقرار و التدريب ماكانش هيقدر يعطيها كنت برضه أستثنى النصيحة من الجملة دى باعتبار إن الواحد مكن يقع فى تجربة و يغلط و لكنه يعطى للآخرين نصية مايقعوش زيه بس برضه لقيت إنه مش بيعطى الآخرين حاجة هو مفتقدها لأنه بيديلهم الخبرة اللى اكتسبها خلاصة رأيى الحالى إننا لو هنفهم الجملة على إن اللى مايحصلش على حاجة معينة من الآخرين مش هيقدر يديها لغيرة فأنا غير موافق عليها و لو هنفهمها على إن المقصود إن الواحد لازم يكون جواه الشىء بشكل أو بآخر عشان يقدر يمنحه فأنا موافق عليها

السؤال: ممكن تقول مصدر اقرا منه منطق الجواب: أنا مش أفضل حد ينصحك لأنى لسة مبتدئى لكن عموما ممكن تبدأ بحاجة قريبة من معوقات التفكير السليم فى كتاب التفكير المستقيم و التفكير الأعوج و بعد كده مناهج المنطق بتاعة ثانوية عامة ممكن تعتبر مقدمة كويسة و فى مشروع بالعقل نبدأ فيه مراجع اتعرضت لنا لكنى لسة ماطلعتش عليها حتى الآن للأسف هى 1

السؤال: شكرا يا فندم ربنا يكرمك عامة أنا بحاول أشوف اللى يريحنى وفى نفس الوقت يكون صح الجواب: هداكِ الله لأرشد الأمر ربنا يبارك فى سعيك

السؤال: إزاى الإنسان يكون مبادر وماتكونش تصرفاته مجرد رد فعل للى بيحصل له ؟ الجواب: المبادرة سلوك و قرار قبل ماتكون حاجة تانية فى رأيى القرار ده فيه حاجات تساعد عليه و فيه حاجات تقف قدامه عوائق و على حسب العائق قدام الشخص يكون التعامل معاه

السؤال: هو أى نعم مش موضوع مهم بس أهو سؤال وجه فى بالى الجواب: يافندم البروفايل كله تحت أمرك و الموضوع يستحق البحث عشان تعملى بعد كده الحاجة و انتى مطمئنة ليها

السؤال: هو فعلا الموضوع محير وخاصة انك يتلاقى أهل العلم نفسهم بيختلفوا فيه وكل واحد ومعاه حجته فمعتش عارفه مين فعلا صح وكل الكلام اللى حضرتك قلته دا هو فعلا اللى أنا سمعته من اكتر من حد فبقول ان تجنب الشبهات أفضل الجواب: ممكن تراجعى الاجتهادات من تانى و تحكمى عقلك فى ترجيح الأصوب فلو ماكانش شوفى نفسك تطمئن لأى رأى لو فضلت نفسك محتارة ممكن تاخدى بالأحوط أنا عن نفسى اطمأننت لأن المعازف مباحة و تحريم الأغنية يتوقف على كلماتها و بالتالى بسمع حد زى حمزة نمرة أو ماهر زين و هكذا مع العلم إنى زمان كنت على الرأى بالتحريم المطلق للأغانى بس بعد شوية بحث و سؤال بعض الناس وصلت للى عليه دلوقتى فى كل الأحوال الأغانى مش أهم قضية فى الدين تشغلنى حاليا

السؤال: اذا رأيت شخصاً يسامحك كثيراً فـأعــلـم أنـه الجواب: إنسان طيب أو إنسان بيحبنى

السؤال: حبة أسأل عن حاجة المفروض ان الأغانى بكل أنواعها حرام بس فى ناس بقى ابتدت دلوقتى تقول الأغانى الوطنية لأ والأغانى الدينية لأ وحاجات كدا اى رأيك فى الموضوع ده ؟ الجواب: الأغانى حاجتين على بعض كده معازف و موسيقى كلام المعازف عليها اختلاف فاللى يرى إنها مباحة بيقول الأغانى كلام حسنه حسن و قبيحه قبيح و ساعتها تبقى الأغانى تقف حرمتها أو حلها بناءا على كلماتها و اللى يرى إن المعازف أصلا محرمة بيقول إن الأغانى حرام على الإطلاق لكن المباح هو الإنشاد اللى من غير معازف اللى هو كلام بس ده خلاصة خلفيتى عن الموضوع ده و لاحظى إن الفريق اللى يرى إن المعازف محرمة ممكن ينكر أصلا إن الموضوع فيه اختلاف و يعتبر إن الرأى التانى خاطىء تماما هل فعلا فيهم رأى خاطىء و لا المسألة اجتهادية بحتة بين العلماء فدى حاجة ماقدرش أحكم فيها طبعا

السؤال: القدر اللى اتكتب من أول ما اتولدنا اما القضاء دا اللى حصل فعلا صح ؟ لأن ممكن القدر يتغير بالدعاء صح ؟ الجواب: إلى حد كبير القضاء هو حكم الله عز و جل على الأمر إنه يحصل أو مايحصلش القدر هو علم الله بكل ما كان و ما هو كائن و ما سيكون فالقدر يشمل اختياراتنا الاحداث اللى بنمر بيها أما القضاء فيشمل نتائج الاختيارات دى بالإضافة للأشياء اللى مالناش يد فيها ففكرة إن الإنسان يقول أرضى بالقدر باللى بيحصل و ينسى إن اختياراته جزء من القدر ده يبقى معناه إنه بيستسلم للواقع تخيلى مثلا لو أبو بكر الصديق رضى الله عنه نظر للمرتدين بالشكل ده إنه قدر و لازم نرضى بيه و احنا مانقدرش نغيره احنا لما نحاول نغير فى الواقع بالدعاء و بالأسباب فاحنا كده ماخرجناش عن القدر و لا حاجة الموضوع ده كبير زى موضوع الشك و اليقين كده ياريت ماكونش أخليت بيه بالاختصار

السؤال: نختصرها زى ما قلت فى الآتى الرضا بقضاء الله أيا كان صح الجواب: صحيح و كنت دقيقة لما قلتى قضاء مش قدر فى نظرى ع الأقل

السؤال: ما شاء الله لما اتسألت هل انت شخصية محظوة قلت جدا وبكل ثقة دا معناه انك وبكل تأكيد راضى بقضاء ربنا أيا كان ممكن نأكد على كلامك ونقول بقى حضرتك لى شخصية محظوظة أو بمعنى آخر لى شايف نفسك كدا ؟ الجواب: عارفة ؟ لو قلت لك إن مجرد شعورى ده فى حد ذاته كفاية أبقى جاوبتك من غير الدخول فى تفاصيل كتير و إن كانت التفاصيل فعلا كتير و يطول شرحها

السؤال: بسط شرحك شوية مفهمتش الفرق الجواب: حاضر انفترض إن قدامك شخص عصبى جدا جدا و عصبيته عامله له مشاكل و أحيانا يشتكى لك من المشاكل ده و هو مش عارف إن عصبيته هى السبب دلوقتى الحقيقة إن عصبية الشخص ده هى السبب الرئيسي فى مشاكله مش المواقف فى حد ذاتها فالصدق إنى ما أقولش له انت زى الفل و هم اللى بيتجنوا عليك لو سكت فأنا ماتخليتش عن الصدق لكنى كده أبقى ماصارحتوش بالحقيقة طيب لو أنا عاوز أقوله عصبيتك هى السبب هل الأفضل إنى أقوله كده بصراحة انت اللى عصبى و عصبيتك هى سبب مشاكلك و لا أسكت مثلا وقت ماهو مضايق و أستنى ساعة صفا كده و أقوله انت إنسان طيب أوى لولا إنك بتتسرع و تتعصب فالناس تفهم طيبتك غلط و تؤذيهم و انت مش واخد بالك الطريقتين فيهم الصدق لكن الأولى صريحة أكتر من التانية و إن ماكانتش هى الأفضل فى موقف زى ده و ربنا سبحانه و تعالى قال لموسى و هارون لما كانوا رايحين يقابلوا فرعون فقولا له قولا ليِّنًا لعله يتذكر أو يخشى قول لين لفرعون

السؤال: ايه الفرق بين الصراحه والصدق ؟ الجواب: الصدق إنى لا أقول إلا الحقيقة بمعنى إنى ما أغيرهاش فى كلامى و لا أكذب الصراحة إنى أقول الحقيقة فقط مجردة كده و لا أسكت فأنا لو سكت أبقى صادق لكن غير صريح و لو قلت الحقيقة بشكل مزين أبقى صادق و لكن غير صريح أحيانا الصراحة تكون مؤذية أكتر منها مفيدة و تكون ضد الحكمة دى نظرتى ليهم ممكن حد تانى يفهم الكلمتين بشكل مختلف مش مشكلة المهم إننا نتفق إن الواحد مايخلطش بين كونه صادق و بين كونه مؤذى للناس بكلام يجرحهم و اللى يعرف يكون صادق و فى الوقت نفسه يعرف يلطف الحقيقة عشان توصل للناس و يعرف امتى الأفضل إنه يقول الحقيقة مجردة من غير أى تلطيف يبقى عنده مهارة و ذكاء عالى فى التعامل مع الناس و فى الوقت نفسه مش بيتنازل عن المبادىء عشان المصلحة احنا مثلا عندنا نهى فى القرآن عن سب الأصنام و السبب مش إننا نقدر الأصنام أو نحترمها فى ذاتها و لكن لأن نتيجة ده مؤذية و ضرره على الجميع أكبر من نفعه إن كان منه نفع يعنى ده برغم إنى لما أسب الأصنام هبقى صريح يارب أكون عرفت أوضح وجهة نظرى

السؤال: هل تعتبر نفسك شخصية محظوظة ؟ الجواب: جدا بس ماحدش بياخد كل حاجة يعنى زى ما الواحد بياخد زى مابيروح منه و ماحدش يتحمل يبقى عنده كل حاجة و يفضل إنسان كويس فالحمد لله و كان فضل الله عليك عظيما

السؤال: مفهوم الصراحه بالنسبالك ؟ الجواب: بالنسبة لى الصراحة لا تشكل قيمة حقيقية و إنما الصدق هو اللى يشكل القيمة دى أما الصراحة فمكانها لما يكون البديل عنها النفاق ساعتها تكون شىء محدود و تبقى زى فى الآية لا يخافون فى الله لومة لائم و بالتالى مفهومها عندى قول الحقيقة بدون تزييف أو تزيين و ليها أماكن تكون فيها مناسبة و أماكن تكون غير مناسبة مش معنى كده إن فى الأماكن التانية نقول غير الحقيقة بس ممكن مانتكلمش خالص فى بعض المواقف أو نقول الحقيقة لكن بشكل مزين حتى شوفى النبى صلى الله عليه و سلم ازاى نصح عبد الله بن عمر رضى الله بقيام الليل فقال نعم الرجل عبد الله لو كان يصلى بالليل أو كما قال

السؤال: لمن قد يفقد الأمل الجواب: فاصبر إن وعد الله حق و لا يستخِفّنّك الذين لا يوقنون

السؤال: انه ذلك الموقف الذى علمنى الجواب: بنسى المواقف و بفتكر الدروس و الدروس كتير الحمد لله منهم لما بتعمل أقصى ما عندك و تسلم أمرك لله و تخليك فعلا متأكد إنه هو اللى بييسر لك الأمر ساعتها مهما كانت العوائق بتوصل لأفضل من اللى كنت نفسك فيه و ربك بيدبرها و ماتعرفش ازاى

السؤال: اللهم صلي وسلم علي سيدنا محمد الجواب: صلى الله على محمد صلى الله عليه و سلم

السؤال: من رايكم امتى يكون اكدب مباح او بمعنى اصح مش عيب او يكون ضرورى منه لخير ما ؟ الجواب: فى الحالات المقررة شرعا فقط و إن كنت لا أرتاح بفطرتى للكذب بشكل عام مستغرب السؤال

السؤال: استغفر الله الذي لا اله الا هُو الحيُّ القيومْ وأتوب إليه استغفر الله الذي لا اله الا هُو الحيُّ القيومْ وأتوب إليه استغفر الله الذي لا اله الا هُو الحيُّ القيومْ وأتوب إليه الجواب: جزاكم الله خيرا كثيرا

السؤال: فئه من لآصدقآء يحملوُن آلظهور فيٌ آلآوقآت آلصعبَه بالنسبة لى دول اعز ناس عليا انتوا تحبوا تقولوا للنوعية دى من اصدقائكم ايه ؟ الجواب: لا حرمنى الله إياكم

السؤال: و فى الوقت نفسه اللغة الانفعالية لها وقتها اللى بيكون زى موضع الآية ما لكم كيف تحكمون ممكن توضيح أكتر الجواب: فى بعض الأحيان بيكون الكلام اللى قدامك متناقض بشكل واضح جدا بحيث إنك ماتقدريش توضحيه أكتر مما هو واضح و برغم كده يبقى الشخص الآخر ماشى عليه و عادى جدا بسبب عاطفة فهنا المشكلة مش مشكلة اقتناع عقلى و إنما ارتباط عاطفى و فى الحالة دى بتكون اللغة الانفعالية هدفها إنها تستفز العقل يصحى من تانى و يشتغل ع الأقل لكن زى ما قلتى فى الأول يا هبة إن ده فقط فى حالة إننا بنتكلم فى قضية وصلنا فيها ليقين عقلى واضح و الرأى التانى واضح التناقض فتبقى صيحة ما لكم كيف تحكمون موضوعة فى مكانها بس تحتاج حكمة و حسن تقييم للموقف المسألة دى عموما لسة ماوصلتش فيها لرأى مفصل حتى الآن لكنى أعتقد إن تدبر الخطاب فى القرآن امتى اعتمد على دليل عقلى صرف و امتى اعتمد على لغة العاطفة ممكن يوصلنا للحل شوفى سورة الأنبياء فى الآيات من 21 24 و قارنيها بالآيات من 38 41 كمثال

السؤال: هو أنا عندى سؤال ربما يكون رخم عمرك ما تعبت من كتر التفكير ؟ الجواب: لا ولا رخم و لا حاجة على رأى واحد صاحبى لما اتكلم عنى و هو قال احنا اتعلمنا ازاى نفكر لكن ماتعلمناش ازاى نوقف تفكير ففى أحيان بيبقى المفروض فيها أريح ذهنى شوية و مافكرش كتير لكنى بفضل أفكر لأنى مش عارف أوقف و ساعتها بتعب من التفكير بشكل عام مش بعرف أوقفه أصلا

السؤال: ايه صفات الشخص اللى ممكن يغير حياتك ؟؟ الجواب: عنده فكرة ممكن تغير حياتى فى الغالب دى الصفة الأساسية و الله أعلم مش فهمت السؤال زى قصدك و لا لأ

السؤال: دا شرف ليا انى أستشير حضرتك طبعا اما بالنسبة للسؤال طريقة تفكير حضرتك سليمة لأنك بتجمع أفكار ناس يعنى باختصار بتجمع تجارب أفراد الجواب: الشرف لي يافندم و بالنسبة للسؤال فهو فعلا بيفيدنى زى مابتقولى

السؤال: بتعمل ايه مع نفسك لما تكون زعلان من نفسك ؟؟ الجواب: أحاول أفهم اللى حصل و أحاول أتصالح معاها و أصلح الخطأ لو ممكن بس بيتهيألى كل موقف يفرق فى طريقة التعامل بالظبط من الحاجات اللى بتساعدنى على تصحيح فهمى للموقف و اللى عملته فيه إنى أقرأ قرآن بيفكرنى من تانى بالمبادىء الأساسية

السؤال: بالنسبة للدماغ أنا بعترف انى توهت ولله الحمد بس فهمت بتاع التفاحه دى وعجبتنى جدا ودا اللى أنا فعلا بحاول أعمله فى الفترة دى دى بردو من ضمن الدوشة اللى كنت قلت عليها أما بقى السؤال اللى كنت أقصد هو انهو أهم السؤال ولا الاجابة الجواب: بالنسبة للدوشة اللى كنتى قلتى عليها يسعدنى أفكر معاكى لو فيه حاجة ممكن أشارك ف التفكير فيها أما عن سؤالى فأنا طبعا ماقدرش أحصر كل زوايا النظر ليه هى تتوقف على رؤية كل شخص أنا رؤيتى ممكن تاخد كذا طريقة بس فى النهاية تفضل محكومة بطريقتى فى التفكير و نظرتى للأمور لكن عشان نعرف الطرق التانية لفهم السؤال يبقى هنسأل ناس تانية و لا ايه ؟

السؤال: ان احببت قلب وعصيت الله فيه فاعلم ان قلب من احببت بيد من عصيت تتفق طبعا معايا ياعمور بس لو لقيت حد قريب منك قد يكون في اسره طلابية او جمعية خيرية او غير لك عمل كده ممكن تنصحة ولا تسيبه خلاص خصوصا انها كترت اوي وهل شايف انها كترت بسبب الاختلاط الجواب: بصراحة يا محمد مش عارف فى الموقف أتصرف ازاى ماقدرش أحكم من دلوقتى هل كترت بسبب الاختلاط ؟ مش الاختلاط فى حد ذاته فى رأيى و لكن الحجب الزائد عن اللزوم بيولد فضول شديد جدا و بالتالى الاختلاط بعد كده بيكون مبالغ فيه فأعتقد إن الوسطية لا الإفراط و لا التفريط و التعامل الصحى بين الناس هو الحل

السؤال: حكمة تؤمن بها جدا ؟ الجواب: مبدأ أن تعيش و تحب و تتعلم و تترك وراءك الأثر الطيب

السؤال: فكرة منآسبه لمحمود الجواب: مافهمتش السؤال اوى

السؤال: عاوزه أعرف معنى الشك المهجى تانى لو سمحت وبما ان آخر سؤال دا توهنى كدا فأنا هنتقم من صاحب السؤال وأقوله لو سمحت قولى بقى كل الزوايا اللى ممكن تفهم بيها السؤال ده الجواب: ههههههههههههه مافهمتش قصدك انهى سؤال اللى عاوزة تعرفى كل الزوايا للنظر ليه و إن كنت أكيد مش هبقى عارف كل الزوايا أما عن الشك المنهجى فشوفى عمنا رينيه ديكارت كان بيقولك ايه ؟ كان بيقول لو عندك سلة تفاح فيها شوية تفاح سليم و شوية فاسدين و عاوزين ننقى السليم هنعمل ايه ؟ أبسط حاجة نفرغ السلة خالص و نبدأ نشوف السليم و نرجعه فيها تانى فهو بيشبه الأفكار اللى اتعلمناها من صغرنا بسلة التفاح دى فيها الصحيح و فيها الخطأ فلو الواحد فضل على قناعاته اللى ورثها و اكتسبها من البيئة فى نشأته و خلاص لا يضمن ايه من أفكاره سليم و ايه خاطىء و بالتالى بنحتاج نفرغ السلة دى أحيانا خالص عشان ننقى الأفكار السليمة و نتخلص من الأفكار الخاطئة هو ده بقى الشك المنهجى إن الواحد يراجع قناعاته و أفكاره يتخلى عنها بشكل مؤقت عشان يراجعها و يشوف إثباتها صحيح و لا فاسد فلو صحيح يقبلها و يبقى عنده يقين فيها و لو فاسد يتخلص منها طبعا مش كل الناس بتعمل كده ديكارت وصل للشك فى وجود العالم و وجوده هو شخصيا ففى الغالب الفلاسفة هم اللى بياخدوا الشك ده لأعلى مستوياته عشان يوصلوا لليقين فى أعلى مستوياته أما الناس عموما فيحتاجوا يراجعوا قناعاتهم الأساسية من وقت للتانى الموضوع ده كبير جدا لو عندك أسئلة تانية فيه تفضلى بس مسألة الشك و اليقين بالذات بتعمل دماغ خلى بالك

السؤال: سؤال للبنات لو واحد وقفك في الشارع و عطاكي وردة و قالك انه معجب بيكي هتعملي ايه سؤال للولاد عندك الجرأة تعمل كدا الجواب: لو أختى أو زوجتى أو أمى فعندى الجرأة غير كده عندى حياء

السؤال: العيب فى الأسئلة اكيد أكيد مش فيا الجواب: هههههههه أحيانا بيكون السؤال مفتوح و الهدف الأساسى منه أعرف اللى قدامى هيفهمه بأى شكل و بيبقى شىء حلو لما أشوف طرق جديدة أنظر بيها للأمور

السؤال: أنا تقريبا فهمت السؤال بشكل تانى اللى فهمته وجاوبت على اساسه هل أنا أفضل انى أتسأل ولا أفضل انى أجاوب وعلى الأساس ده جاوبت الجواب: اها ده المثال الواضح على فكرة وجهات النظر عموما أنا ببقى عارف إن بعض أسئلتى تتفهم بكذا طريقة و ببقى عاوز أشوف برضه هتفهمى السؤال من انهى زاوية بالظبط

السؤال: سؤال موجود فى الوول عندى أغشه براحتى عاااااااادى كده تبقى فلسفة شك مذهبى مش أكتر معناها اى الجملة دى لو سمحت الجواب: هههههههههه و هو حد يقدر يعترض خلينا نتفق إن الشك معناه إن الواحد يبقى قدامه قضية معينة و لا يحكم فيها بالموافقة و لا بالاعتراض و زى ما عرّفوه التردد بين النقيضين دون أن يميل القلب إلى أحدهما مسألة التوقف عن إصدار الأحكام دى بقى بتحصل بطريقة من اتنين إما إنها تبقى مذهب للشخص فى حياته فهو مش عاوز يقتنع بأى فكرة خالص و يكتفى بعدم الموافقة و لا الاعتراض على حاجة و ده الشك المذهبى و بيكون مدمر و إما إنها تبقى مرحلة بيعدى بيها الشخص عشان يوصل لليقين بعد كده أو يكون قناعته على أسس سليمة و ده بيسموه الشك المنهجى ليه بقى قلت على الاكتفاء بطرح الأسئلة من غير البحث عن الجواب يبقى شك مذهبى ؟ لأن أنا فى الحالة دى ببقى بطرح أسئلة و خلاص من غير ما أبحث عن إجاباتها و بالتالى بمر بمرحلة الشك لكنى بفضل محبوس فيها زى اللى يفضى مساحة الهارد كله ع الجهاز و يسيبه فاضى كده

السؤال: ايه الأهم السؤال و لا الإجابة الجواب: فى العموم شايف إن الأسئلة أهم لأن الأسئلة هى اللى توصلنا للإجابة و زى ماتقولى كده هى اللى بتحجز مكان فى المخ لاستقبال معلومة أو فكرة جديدة ده لا يقلل أبدا من أهمية الإجابات و لا يعنى إن الأسئلة تستقل بذاتها و كفاية علينا نسأل و نبقى زى الفل كده تبقى فلسفة شك مذهبى مش أكتر غشوا مننا الأسئلة بقى

السؤال: اذكر موقف لكل شخصيه من شخصيات فريق ممكن الجواب: و دول أفتكرهم ازاى ههههههه أنا بقول نستنى للموسم الجاى إن شاء الله و أجاوب السؤال ده ع المواقف الجديدة و هى لسة حاضرة فى بالى

السؤال: أسيبلك بقى المجال شوية لو عاوز تسألنى الجواب: اوك

السؤال: مش حاجة معينه انا دخلت امبارح علي موقع استفدت منه ف خطوات ازاي تكون اسرة من البداية خالص وفعلا لقيت في نقط كتير احنا نفذناها عايزة حاجة تانية اعرف منها افكار تقدر تتنفذ وقواعد نمشي عليها الفترة الجاية يمكن الاقي افكار افضل من الي عندي الجواب: التخطيط التشغيلى المؤسسية و دى تلاقيه بدأ يتكلم عنها من الدقيقة 15 كده تقريبا إدارة الاجتماعات أعتقد الروابط دى ممكن تفيد محتاجة شوية تركيز

السؤال: أها طبعا فى ناس كفاءات بس للأسف قلة وأنا بحاول انى أستفيد منهم على قد ما أقدر والله المستعان الجواب: هنستغلهم أحسن استغلال إن شاء الله أمال هنسيبهم كده

السؤال: أعتقد ان أى حاجة ممكن ينفع نبتدى فيها من الصفر ما عدا العلم مجرد رأى الجواب: أمال الدكاترة راحوا فين نستغلهم بقى ف الحكاية دى هم و المعيدين و الناس اللى فى سنوات سابقة و فى رأيى أهم حاجات نعرفها منهم هى ايه مبادىء المواضيع اللى نبحث فيها دى ازاى نبحث مصادر مقترحة و بيتهيألى إن فيه دكاترة هيبقوا مرحبين بالحكاية دى و الله أعلم

السؤال: تماااااااااااااااااام لأنانا لو ركزنا شوية هنلاقى ان الاختيار التانى هو أصلا تانى جزء من الاختيار الأول وزى ما قلت القائد لازم علشان نكمل على اللى هو عمله يعنى نحط التاتش بتاعنا ودا للأسف اللى عت مفتقداه من أول ما دخلت الجامعه وللأسف بقيت مجبرة انى فقط أعتمد على تانى جزء لواحده الجواب: صحيح و إن كانت البداية من الصفر ليها مميزاتها برضه بيتهيألى بس عموما الميزة الموجودة عندنا دلوقتى إن التواصل سهل جدا فممكن بدل مايكون الواحد بيبحث بنفسه فى كل حاجة و يجرى عليها لواحده ممكن يبقى شغال فى ده مع فريق أو مع زمايله عموما و تبادل الخبرات و الأفكار يفرق كتير

السؤال: ولنفرض انك اجبرت انك تختار هتختار انهى فيهم ؟ الجواب: إذا افترضنا إنى هختار يبقى أختار يكون القائد ده موجود عشان يوفر على حاجات و أقدر أبنى على اللى وصل له بدل ما أقعد أخترع العجلة من الأول و ده برضه مايمنعش إن للاختيار التانى مميزاته

السؤال: طب تفضل انك تعتمد على نفسك وعينك تطلع علشان تدور على حاجة ولا انك يبقى ليك قائد كفء بيحط ليك الأسس وانت بعدها تكمل وراه و تنمى نفسك ؟ الجواب: فى رأيى الاتنين خير و بركة و فى الغالب مش بختار مابينهم بمعنى إن ممكن ألاقى قدامى الشخص و ساعتها مش هبقى بضيع الفرصة و أحاول أتعلم منه ع قد ماقدر بس مش شرط أقبل منه كل حاجة و ممكن مايبقاش قدامى و ساعتها بدور بنفسى بس عموما لو الشخص موجود فيهمنى أعرف منه ايه المبادىء اللى قام عليها المجال ده و وصل لفين ايه الحاجات اللى اكتسبها من خبرته الخاصة ايه المنهجية اللى يقترحها للبحث و التعلم فيه و الباقى ممكن ييجى من مصادر كتيرة بس مع ملاحظة إنى صعب شوية آخد أساس و أمشى عليه إلا إذا اقتنعت بيه غير كده بعتبره مقترح ممكن أمشى عليه و ممكن يتعدل

السؤال: كان من ضمن كلامك ماعندناش تعليم حقيقى لمهارات التفكير النقدى و تعليم المبادىء السؤال هنا بقى هو فى حاجة أصلا احنا بنتعلمها صح ؟ يعنى بجد كفاية انك تلاقى اللى يقولك أكتب أى حاجة المهم انك متسبش الورقة فاضيه يعنى بقينا بنتعلم علشان الدرجات وبس الجواب: هههههههه فكرتينى ليه بس دانا مفقوع جاهز أصلا لكن من ناحية تانية مانقدرش نعمم مافيش حاجة صح فى التعليم أحيانا بيكون المنهج نفسه معقول بس احنا اللى نتعامل معاه بشكل محدود جدا عشان الدرجات طبعا مانكرش إن اللى بيحاول يتعلم بجد و يخلى الدرجات دى رقم اتنين هيبقى بيتعب أكتر بس نقدر نقول إن المسئولية متوزعة كل طرف بلا استثناء شايل منها جزء الشىء الأهم من كده بقى هو إننا ممكن ننشر المهارات دى من غير المدارس و الكليات لو اتعملت مشاريع متخصصة فى الحكاية دى حاليا فيه مشروع جميل أوى اسمه بالعقل نبدأ فيه جزئية متعلقة بالتدريب على المنطق و معرفة معوقات التفكير السليم و غيره و أنا ممكن فى المستقبل إن شاء الله يبقى لى تدريبات متعلقة بالمسألة دى و استغل فيها معرفتى و خبرتى حتى الآن فى مجال التدريب إن شاء الله و احتمال أبقى أكتب كذا مقالة ف الموضوع ده برضه عارفة ؟ فى اللحظة اللى الواحد بيبص لنفسه فيها على إنه جزء من الصورة الكبيرة و له دور فيها بيبدأ يحس إن الواقع ممكن يتغير

السؤال: ها نكمل الجواب: بسم الله

السؤال: ههههههههه عندك حق بس انا مفكرتش فيها استغربت بس الجواب: هههههههههههه نحن نسعى لراحتكم يافندم

السؤال: شكرااا مقدما براحتك انا هبحث عن كام لينك كده واخلصهم وربنا يسهل هو انت ليه بعته في سؤال مش اجابة علي سؤالي ؟ عندي فضول اعرف وجهه نظرك الجواب: ميرنا اللى بتسأل صح ؟ منطقى عشان لما أجهز الحاجة أبعتهالك ف الإجابة بدل ماتعبك معايا تكتبى السؤال مرة تالتة

السؤال: الموضوع فتح مواضيع كتير تانية للنقاش بس مضطرة أوقف النقاش دلوقتى بقى علشان تلحق الصلاة الجواب: عظيم هبقى أستنى نكمله إن شاء الله فى وقت تانى يناسبك و عن نفسى مستمتع بالنقاش ده جدا خصوصا إنه جاى ع الجرح حبتين

السؤال: كلامك سليم جدا وده بدليل ان فى نظريات كتير فى العلم كانت غلط بالرغم من انهم كانوا مؤمنين بصحتها وقتها دا غير ان فى حاجات ممكن الناس تاخدها من جانب واحد وتهمل الجانب الآخر ليها الجواب: بالظبط خلينى أقولك مثلا إن من أكتر أسئلتك اللى عجبتنى امبارح فكرة الأحلام الى تعيش فى الخيال و خلاص عارفة بمشهندسة ميادة ؟ أنا مقتنع إن اللى حوّل الموضوع يبقى بالشكل ده عندنا سمك لبن تمر هندى إننا ماعندناش تعليم حقيقى لمهارات التفكير النقدى و تعليم المبادىء اللى الواحد يحكم بناءا عليها برضه ضعيف جدا و حاليا يكاد يكون مش موجود و بالتالى اللى يشوف فكرة زى كده بتقوله مثلا انت ممكن تعمل أى حاجة بيعمل حاجة من اتنين يا إما يقبلها مباشرة لأنها عجبته يا إما يرفضها مباشرة و يرفض أى حاجة تانية معاها ليها علاقة بالتنمية الذاتية ده طبعا غير المدربين اللى أخدوها فلوس سهلة و بقوا يكرروا الكلام و خلاص من غير مايدققوا فيه و الجهل و الفقر يعملوا أكتر من كده

السؤال: خلتنى مش بتعامل معاها بإنى أقبل كل حاجة و أى حاجة و خلاص ممكن توضيح لمعنى الجملة دى الجواب: أقولك التنمية البشرية او التنمية الذاتية لما دخلت لنا دخلت مبنية على فلسفات معينة و مش كل اللى فيها صحيح مثلا فيه فلسفة انتشرت بإن الإنسان قادر على كل شىء بالمعنى الحرفى للكلمة و ده بالنسبة لى غير حقيقى إطلاقا فصحيح إن الإنسان مستخلف فى الأرض و صحيح إن قدراته مانقدرش نعرف حدودها بالظبط لكن مانقدرش أبدا ننكر إن القدرات دى محدودة منها برضه الفلسفات اللى تهمل حقيقة الواقع باعتبار إن الواحد لو بس فكر تفكير إيجابى و تصرف تصرفات إيجابية هتبقى كل حاجة زى الفل و أنا شايف ده تسطيح للمسألة حبتين و منها إهمال الفروق الفردية بين الناس و إهمال حقيقة إن السعادة ممكن تحقق للإنسان بأشياء بسيطة و مش لازم يبقى غنى فاحش الثراء عشان يبقى سعيد فممكن تقرئى فى كتاب تلاقيه بيصور السعادة كلها على إن تبقى المحفظة فيها فلوس الجانب التانى هو ازاى الواحد يحكم على فكرة إذا كانت صحيحة أو خاطئة مش كل فكرة شكلها حلو تبقى صح و مش كل فكرة عليها مثال تبقى صح فكرة زى فكرة قانون الجذب أو مراكز الطاقة لغاية دلوقتى ماقدرش أقتنع بيها و مافيش عليها دليل حقيقى على رأى الدكتور طارق السويدان شعوذة باسم العلم المنطق بقى بيساعدنى أحاكم الفكرة فى حد ذاتها و الأدلة عليها صحيحة و كافية لإثباتها و لا لأ و ايه اللى عبارة عن وجهات نظر و ايه اللى يعامل كحقائق عذرا ع الإطالة

السؤال: مين أكتر الشخصيات اللى أثرت فيك فى مجال التنمية البشرية ؟ الجواب: د طارق السويدان ، ستيفن كوفى ، شريف عرفة بالإضافة لدراستى للفلسفة و المنطق خلتنى مش بتعامل معاها بإنى أقبل كل حاجة و أى حاجة و خلاص

السؤال: ما شاء الله كلها حاجات مفيدة يعنى نقدر نقول انك بتستمتع بالحاجة اللى تحس انها بتزودك ايجابيه وبتنمى مهاراتك صح ؟ الجواب: اها ممكن نقول كده و إن كنت أعتبر نفسى لسة ماوصلتش للمستوى ده بالكامل هى أصلها قناعة عندى إن الواحد ممكن يبقى بيستمتع جدا و يعيش حياة متزنة و فى نفس الوقت ماتكونش حياته بتضيع منه يعنى حتى وقت اللعب يعتبر تجديد مفيد عشان الواحد يقدر يكمل ربنا المستعان

السؤال: لما تحب تتسلى بتعمل اى ؟ الجواب: بيكون لى مع نفسى نقاشات كده و دردشة مستمرة القراءة الكتابة بس هى بالنسبة لى هواية و فى الوقت نفسه رسالة و لذلك مش ع طول بكتب الدردشة مع حد فى حاجة مفيدة أو أسأل ع الناس اللى بحبهم أحيانا تيجى ف بالى فكرة و أعمل المخطط بتاعها أحيانا بقعد أعمل قدام المراية و كأنى فى جلسة تدريب و أحيانا تانية ف البلكونة الصبح بدرى و مافيش حد ف الشارع ممكن أتفرج ع فيلم أو برنامج بس بفضل يكون فيه رسالة أو ع الأقل مايكونش فيلم تعبان يعنى ممكن أخرج أتمشى هى بتبقى وحى اللحظة عموما و غالبا بحب أتسلى بالحاجات الأساسية اللى ف حياتى يعنى أستمتع بالدراسة و التدريب و الكتابة و غيره و هكذا

السؤال: اى هى الحاجة اللى مهما قرأتها أو شفتها أو سمعتها مش بتزهق منها بعد القرآن الكريم طبعا الجواب: ممممممم الحقيقة إنى بمل بسرعة بس من أكتر الكتب اللى صعب أمل منها العادة الثامنة لستيفن كوفى و بعض كتب الشيخ محمد الغزالى و بالنسبة للصوتيات ف بعض أغانى ماهر زين و حمزة نمرة و المرئيات بعض حلقات أكاديمية إعداد القادة و علمتنى الحياة و أسرار القيادة النبوية للدكتور طارق السويدان

السؤال: كيف تتعاملون مع الشخصيات المستفزة الجواب: ببرود أعصاب 3 غالبا

السؤال: لو سمحت يا عمر لو تفيدني باي مرجع او كتاب او موقع معين اقدر استفيد منه بافكار تخص الاسرة ابقي شاكرة جدااا الجواب: يسعدنى طبعا و هى الحقيقة ممكن تبقى حاجات كتير فممكن تقوليلى بتفكرى فى حاجات زى ايه مثلا عاوزة تعرفى عنها عشان مابقاش بزحم الدنيا ع الفاضى

السؤال: أنا شايفة إن الوضع السياسى الحالى مثال حى على استخدام اللغة الإنفعالية سواء على مستوى الإعلام أو حوار الناس مع بعضها ، تلاقى إن الواحد بيستخدمها فى تضخيم أفعال الآخر إلى أن يجعله مجرم حرب وجعل فريقه هو المجنى عليه ، و مثال تانى فى حالة حدوث مشكلة بين طرفين طبعاً فى حالة غياب الإنصاف الجواب: بالظبط و ممكن يبقى الخبر كاذب و يضخم ع الفاضى و ممكن يبقى خبر صحيح لكنه مضخم فييجى الطرف التانى يشغل الناس مثلا بإن أعداد القتلى مبالغ فيها عشان ينسوا حقيقة إن فيه قتلى تعالى بقى كمان نسيب السياسة قليلا و نشوف أحوال المجتمع تلاقى الناس بقت اللغة الانفعالية بينها حادة جدا بحيث أصبح من الصعب جدا يتعمل نقاش حقيقى يفكر فى الحقيقة و الأدلة عليها و بعتقد إن ده من الأسباب الكبرى اللى عملت التمزق الحالى للأسف و فى الوقت نفسه اللغة الانفعالية لها وقتها اللى بيكون زى موضع الآية ما لكم كيف تحكمون مثلا يعنى

السؤال: أنا قرأت الفصل الأول من الكتاب ، اللى فهمته إن استخدام اللغة الإنفعالية يؤدى إلى تغيير الحقائق سواء بالتشويه أو التزيين ، و إن علينا إننا منلجأش للغة اللإنفعالية إلا لما نكون متأكدين من صحة اللى بنطرحه و يكون استخدامها كوسيلة لتحريك المشاعر و إلهاب الحماس و إلا فلا ، أرجو إنى أكون فهمت صح الجواب: للأسف كنت بقرأ الكتاب من زمان فمش متذكر بدقة الأفكار اللى فيه بالتحديد لكن النتيجة اللى وصلتى لها فى حد ذاتها سليمة و سبحان الله كن بقرأ النهاردة فى القرآن ياأيها الناس قد جاءكم برهان من ربكم وأنزلنا إليكم نورا مبينا فاللغة الانفعالية فعلا تعمل مشاكل فى صناعة البرهان أو الاستدلال المنطقى يعنى لأن تخلى الشخص يقفز للنتائج مباشرة و يتخطى المشاكل اللى فى النتائج دى عادى كده بل إن ممكن يبقى شخص عقله راجح جدا لكن لأنه فى مسألة معينة تأثر بلغة انفعالية تلاقيه تبنى رأى ساذج جدا و مانعرفش فكر فيه ازاى بالظبط و بالتالى يحتاج الواحد يعمل فلتر كده لما ييجى يسمع الكلام يفرق العاطفة عن الأفكار فلو الأفكار سليمة و فى محلها يبقى العاطفة تخدمها غير كده فالكلام فاسد أصلا ايه تانى بتفكرى فيه ف المسألة دى له سواء كمبادىء عامة أو ارتباط بالواقع الحالى بقى تم تعديل الإجابة لأنى كنت اتلخبطت فى لفظ الآية فى سورة النساء

السؤال: لما قلتلك ع ان فى وحده بتحاول تشغلك بيها كان رد فعلها انها غيرت اعدادات بوستاتها عشان تخلينى مشوفش اللى بتنشره بدل متصلح طريقها اللى لسه مصره تمشى فيه وبتعبر عن هدفها ده ب الاصرار وب اليقين اللى بتكلم عنهم ف كتابتها وتقصد ان هيجى اليوم اللى توصل فيه لهدفها ده انا حفظاها للأسف الجواب: اعذرينى إنى مش هقدر أتكلم ف الموضوع مع حضرتك بشكل مبهم كده على أسك لو يهمك فعلا ممكن تتواصلى معاى ع الفيس و بعتذر لحضرتك إن مارديتش ع حاجة تانية متعلقة بالموضوع ده هنا لاعتبارات معينة عندى

السؤال: تحب تكون ؟؟ 1 قائد 2 مقاد 3 لا ده ولا ده 4 مش فارقه الجواب: كل اختيار من الـ 4 له وقته 1 قائد لما أكون شايف عندى رؤية قوية للمكان اللى أنا فيه و محتاج صلاحيات القيادة عشان الرؤية دى تتحقق لما يكون عندى الحماس و الكفاءة للمهمة دى و أنا صعب جدا أقول على نفسى إنى أمتلك الكفاءة الكافية للتعامل مع حاجة باحترافية لأن مقاييسى فى الغالب بتكون أعلى من مستوايا و بالتالى الأوقات اللى أبقى عاوز أمسك القيادة فيها بتكون قليلة لكن موجودة 2 مقاد لما أبقى هشتغل فى حاجة عندى حماس ليها لكنى لسة ماعنديش الكفاءة العالية أوى فيها فبفضل إنى أشارك كمشارك عادى فى المهمة اللى ممكن أبدع فيها و برضه أحب أكون مقاد لما أبقى بشارك فى حاجة ممكن عندى الكفاءة العالية فيها لكنها مش من أولوياتى و بالتالى مش ببقى مستعد أبذل فيها مجهود كبير يتناسب مع مسئوليات القائد و أدواره 3 لا ده و لا ده لما يبقى مكان العمل مش مناسب لى سواء المجال ف حد ذاته أو الناس اللى هشتغل معاهم فبعتبر إنى ماشتغلش معاهم أحسن 4 مش فارقه لما أبقى فى فريق مثلا عارف إنى عندى الكفاءة و الحماس و شايف نفسى مناسب للقيادة و فى الوقت نفسه شايف إن ممكن حد تانى أو أكتر من زمايلى برضه يصلحوا للمهمة فساعتها سواء كنت القائد أو ماكنتش القائد مش هتفرق كتير لأنى لو مش فى القيادة فبرضه بكون بحاول أدعم القائد برؤيتى و أفكارى فى الغالب بشكل كبير و فى الحالة اللى بتكلم عنها القائد بيرحب بده مش بيرفضه او يهمله لأنى بتكلم عن الحالة اللى فيها القائد التانى ده يصلح للقيادة فيه حالات تانية بتحصل و حسب كل حالة بقى بيكون تقييمى للموقف و للدور اللى ممكن أبقى فيه و لو السؤال عن هدفى العام فى حياتى أكون من القادة المغيرين ولا لأ فانا عاوز أكون من قادة التغيير بالفعل من خلال المساهمات اللى أشتغل فيها عذرا على الإطالة

السؤال: أكيد طبعا الحلم بيختلف من شخص لآخر لأن الصعب بالنسبة لشخص ممكن يكون بسيط بالنسبة لشخص آخر بس أقصد ازاى الانسان يحط سقف لأحلامه لأن ممكن تلاقى حد كل حياته أحلام وراضى بيها وناسى الواقع بتاعه ومكتفى انه بيحقق كل اللى هو عاوزه فى أحلامه ودى تقريبا الناس اللى حياتها بتقوم على الخيال وتجاهل الواقع تقريب الجواب: كلام سليم فعلا بالذات مع فلسفة انتشرت الفترة اللى فاتت إن كل شىء ممكن فقط لو الإنسان فكر بإيجابية خلينا نقول إن الحلم لازم يكون فيه شرطين أساسيين أولا يكون مناسب للشخص من حيث المواهب الفطرية اللى عنده اهتماماته و الأمور اللى بيحبها و يستمتع بيها القناعات اللى يؤمن بيها جدا و مستعد يعيش و يموت عليها ثانيا يكون مناسب للواقع بمعنى إنه يكون بيلبى حاجة إنسانية موجودة بالفعل و كل ماكان الحلم يفرق فعلا فى الواقع بشكل حقيقى كل ماكان أفضل مش مجرد حاجة عجبتنى و عاوز أشتغل عليها و هى فى حقيقتها لا تشكل قيمة عند الناس لو الشرطين دول تحققوا بيعرف الواحد ايه المجال أو المجالات اللى ممكن يمشى فيها و يركز عليها عطاؤه و مش شرط يبقى العطاء ده حلم كبير و واضح من البداية بالعكس أعتقد إن الحلم بيتبللور و الواحد ماشى فى طريقه بالفعل فى الغالب ملاحظة أخيرة ممكن يبقى الحلم انطبقت عليه الشروط اللى فاتت دى لكن صاحبه مايقدرش التضحيات اللازمة ليه كفاية و هنا يبقى برضه كأنه مجرد خيال و خلاص لأنه بيهمل واقع نفسه و ظروفه المحيطة كتاب العادة الثامنة لستيفن كوفى جميل جدا من الحاجات اللى فيه إن القادة المتميزين بيجمعوا بين 4 حاجات الرؤية الانضباط الحماس الضمير

السؤال: أحلام بتبقى معقوله ولا بسترح أوى لدرجة ان الحلم ممكن يوسع منك ويبقى خارج السيطرة عارفه ان الأحلام ملهاش حدود لأنها اسمها أحلام بس الزيادة من أى حاجة بتجيب نتيجة عكسية الجواب: عادة بشوف حاجة معينة فى الواقع و أبدأ اشوف ازاى ممكن تكون أفضل لو من مجالات اهتماماتى و أبدأ أحدد ازاى ممكن التغيير ده يحصل و يحتاج ايه و ايه اللى ناقصه و هكذا فى الفترة الحالية شغال أكتر على إعداد نفسى من كذا ناحية بحيث أؤهل نفسى لحاجات على مستوى أكبر بعد كده لكن مسألة الأحلام لا تتوقف على حجمها فى حد ذاته لكن الحجم بالنسبة للامكانات المتاحة حاليا و الامكانات الممكن اتحاتها قبل بداية العمل بس مقياس الحلم المعقول ماعتقدش إنه متفق عليه ممكن المعقول بالنسبة لى هو الخارج عن السيطرة بالنسبة لك و ممكن العكس خلينا نقول إنى بفضل الصعب الممكن

السؤال: بتحب تعيش مع خيالك ولا بتفضل الواقع أكتر ؟ الجواب: بحب أضع خيالى داخل الواقع أو أضع الواقع داخل خيالى بجد مش مجرد كلام إنشاء يعنى مثلا بحب الكتابة و التأمل و القراءة و دى حاجات أقرب لعالمى الداخلى لكنى فى الوقت نفسه بكتب لرسالة تغير فى الواقع و أتأمل و أقرأ عشان أفهم الحياة حوالى ماشية ازاى و هكذا و بحب لما أجى أتعامل مع حياتى أو الحاجات اللى بشارك فيها أسيب مساحة للخيال و ازاى ممكن الواقع يكون بشكل مختلف يعنى الاتنين متصلين بشدة عندى و لما بنغمس فى واحد بس منهم بتبقى مشكلة حقيقية باستثناء وقت الخلوة بالنفس كل فترة

السؤال: الله يبارك فيك اللهم آمين يبالنسة بقى للسؤال نقدر نقول انك ماشى بمبدأ لكل مقام مقال صح ؟ الجواب: نقدر نقول بحاول هى الفكرة إنى أكون متزن بين إنى مرتب نفسى عشان حياتى ماتضيعش ع الفاضى و فى الوقت نفسه ماكونش بقيد نفسى لأن ده مش بيتناسب مع طبيعة شخصيتى بحاول ع الأقل يعنى

السؤال: شايف نفسك عفوى و تلقائى ولا منظم ؟ الجواب: عادة بحب دايما يبقى فيه ابتكار و تجديد و طرق جديدة و أحب أتعامل مع الموقف و أحس كده زى ماتقولى بمتعة المغامرة و بالشكل ده أبقى تلقائى إلى حد كبير فى الوقت نفسه بحب أحسب حساب المستقبل كويس و أرتب أفكارى عاوز أوصل فين و ازاى ممكن أوصل له و ازاى ممكن أعمل ده و ايه يؤدى إلى ايه و هكذا بحيث أكون مرتب نفسى من بدرى و عارف كويس أعمل ايه و ماعملش ايه و بالشكل ده يبقى فيه نوع من النظام فالحقيقة أنا تركيبة غريبة شوية من الناحية دى بحب أرسم طريقى و أبدع فيه و يبقى عندى المرونة للتعامل مع كل موقف و فى الوقت نفسه أخطط و أنسق الأمور كويس و بالمناسبة مبروك ع الاجازة ربنا يبارك لك فيها

السؤال: انت مش شايف نفسك ان انت بتكلم بطريقة المفروض انها مش تتعايش معنا خالص الجواب: تقصد ى مين بـ معنا المسألة تتوقف على قصدك منها

السؤال: رغم ان ربنا امرنا بالتفكير شايف ان مش كل حاجه قابله للتفكير يعنى ف حاجات مفروض نتقبلها زى ما هى ولا لازم كل حاجه نفكر فيها ؟ الجواب: بعض الأمور زى ما بيقولوا بتبقى منطقة فراغ عقلى لا يملك الإنسان مقدماتها عشان يبنى عليها و بالتالى التفكير فيها يبقى أقرب للتفكير الخرافى و الوحى بيساعدنا نكون تصور عام للأمور دى هو الاختلاف فى الغالب مش بيكون فى السؤال هل فيه أمور تفوق إدراك العقل و لا لأ لأنى بعتبر إجابة السؤال ده محسومة بنعم لكن الاختلاف بييجى بقى فى جزئية ايه بالظبط اللى يقدر العقل يفهمه و ايه اللى يفوق قدراته أنا من الناس اللى شايفين مساحة عمل العقل كبيرة جدا و أساسية من حياتنا و شايف إن من الضرورى طرح أسئلة جديدة باستمرار لم تطرح من قبل طالما هنلتزم فى البحث فيها بالاعتراف بحدود معرفتنا و بقواعد التفكير و الاستدلال السليم و إذا ماوصلناش لنتيجة يقينية نكون واضحين مع نفسنا إن النتيجة اللى وصلنا لها فعلا مش يقينية الاجابة دى للدكتور جاسم سلطان ليها اتصال بالنقطة دى و لو كررتى السؤال عليه أعتقد هيفيد أكتر منى إن شاء الله 107868364425 عذرا على التأخر فى الإجابة كنت منتظر بس لحظة تصفية شوية للذهن